1812 йылғы Ватан һуғышында һәм 1813—1814 йылдарҙағы сит илгә походында 10 мең кешелек 20 атлы башҡорт полкы ҡатнашҡан. Һәр бер полк 500 яугирҙан торған, командирҙар составына 30 кеше ингән (полк командиры, башҡорт командиры старшина, 5 есаул, 5 йөҙ башы, 5 хорунжий, 1 квартирмейстр, 1 мулла, 1-2 писарь һәм 10 илле башы). Француздарға ҡаршы һуғышыусы полктарҙан тыш, 12 мең башҡорт Рәсәйҙең көнсығыш сигендә хеҙмәт итә — һыҙыҡ һағы хеҙмәтен үтәй. 1812 йылғы Ватан һуғышында 1,2,3,4,5 башҡорт полктары ҡатнашҡан, ә ҡалғандары Рәсәй ғәскәренең 1813—1814 йылдарҙағы сит илгә походына ҡушылған. 1-се, 4-се, 5-се, 9-сы һәм 14-се башҡорт полктары Лейпциг эргәһендәге «Халыҡтар һуғышында» ҡатнаша. Парижға еңеү менән ингән 1-се, 2-се, 9-сы, 4-се һәм 5-се полктарҙың айырым командалары яугирҙары «1814 йылдың 19 мартында Парижды алған өсөн» тигән көмөш миҙал менән бүләкләнә. Шулай уҡ 1812 йылғы Ватан һуғышында ҡатнашҡан бөтә яугирҙарға ла «1812-1814 йылдар һуғышы иҫтәлеге» тигән көмөш миҙал тапшырыла. Айырыуса батырлыҡтар күрһәткән күп кенә башҡорт яугирҙары ордендар менән наградлана. Һуғышта ҡатнашҡан 2-се, 3-сө, 4-се, 7-се, 9-сы, 10-сы, 11-се, 19-сы һәм 20-се полктар Ырымбурға 1814 йылдың декабрендә ҡайтып еткәндәр. 6-сы полк 1815 йылдың ғинуарында, 1-се, 5-се, 8-се, 12-се, 13-сө һәм 16-сы башҡорт полктары Ырымбурға саҡ 1815 йылдың февралендә килеп еткәндәр. Ырымбурҙа полктарҙы тарҡатып, яугирҙарын ауылдарына ҡайтарып ебәргәндәр.